Diari Oficial de la Generalitat Valenciana


Sumari del DOGV 3235, del 05-05-1998 (1998/2471)

RESOLUCIÓ de 2 de març de 1998, del conseller d’Obres Públiques, Urbanisme i Transports, per la qual s’aprova definitivament la modificació puntual núm. 1 de la revisió de les Normes Subsidiàries de Planejament Municipal de Lucena del Cid.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3235

Data del DOGV
:   05-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2471


Data del document
:   02-03-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 2 de març de 1998, del conseller d'Obres Públiques, Urbanisme i Transports, per la qual s'aprova definitivament la modificació puntual núm. 1 de la revisió de les Normes Subsidiàries de Planejament Municipal de Lucena del Cid. [1998/X2471]
  
Vist l'expedient que fa referència al projecte de modificació puntual núm. 1 de la revisió de les Normes Subsidiàries de Planejament Municipal de Lucena del Cid (Castelló), amb els següents,
  
Antecedents de fet
  
Primer
  
El Plenari de l'Ajuntament de Lucena del Cid, en la sessió del 20 de gener de 1997, va acordar aprovar inicialment el projecte de modificació de les Normes Subsidiàries de Planejament i va procedir a l'exposició pública per mitjà dels edictes publicats en el Diari Oficial de la Generalitat Valenciana núm. 3.053, de 8 d'agost de 1997, i en el periòdic Castellón Diario, de 5 de juliol de 1997. Durant el període d'informació pública no es va presentar cap al·legació. En el mateix acord es va establir que si no es presentaven al·legacions, es consideraria provisionalment aprovada sense necessitat d'un nou acord.
  
Segon
  
La documentació presentada consisteix en memòria informativa i justificativa, plànols d'informació i d'ordenació de la modificació proposada.
  
Tercer
  
La Comissió Territorial d'Urbanisme, reunida en la sessió de 2 de desembre de 1997, va informar favorablement sobre l'aprovació definitiva de l'expedient.
  
Quart
  
El 18 de desembre de 1997, aquesta Conselleria va informar favorablement sobre l'expedient esmentat.
  
Cinquè
  
El Consell Jurídic Consultiu de la Comunitat Valenciana va emetre dictamen el 19 de febrer de 1998.
  
Fonaments de dret
  
Primer
  
Respecte del procediment, en aquest cas, s'han complert les prescripcions legalment establertes per a les modificacions del planejament general d'aquesta mena, constituïdes pels articles 38 i següents per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.
  
El Consell Jurídic Consultiu ha advertit que l'acord plenari d'aprovació inicial per l'Ajuntament de Lucena del Cid, de 20 de gener de 1997, no coincideix amb el contingut dels edictes publicats. Tanmateix, es considera que aquestes discordances constitueixen mers errors que no invaliden el procediment, atès que els edictes publicats s'ajusten al que estableix l'article 38 de la LRAU, en compliment de la legalitat urbanística vigent.
  
Segon
  
Quant al fons de l'assumpte, la modificació plantejada té per objecte l'obertura d'un vial entre els carrers Puigdellívol i Sant Roc en la zona nord del nucli urbà de la població i l'ajustament de la línia d'edificació per a adequar-se a aquest nou vial i a l'orografia del terreny.
  
Segons el que s'ha descrit en la memòria, el sòl susceptible d'edificabilitat residencial es redueix en 63 m2, la zona verda que resulta afectada pel traçat del nou vial també es redueix en 295 m2 i, al contrari, el sòl destinat a vial augmenta en 358 m2.
  
D'altra banda, la disminució de 295 m2, de zona verda no compromet el compliment dels estàndards legals aplicables per al parc urbà de la població, ja que aquest va quedar sobremesurat pel planejament vigent.
  
La modificació proposada obeeix a l'interès de permetre la circulació perimetral al nucli històric, enllaçant els vials esmentats amb el de nova creació, per la qual cosa està plenament justificada la modificació en criteris de racionalitat per a una adequació a la realitat física que permeta un desenvolupament més lògic de la trama urbana i viària i és coherent amb la continuïtat d'aquesta en aquest punt, que era, en aquest sentit, un obstacle per al seu desenvolupament.
  
D'altra banda, cal indicar que el municipi de Lucena del Cid té un estàndard de zona verda superior al que descriu l'article 17.2.A de la LRAU, i es troba a més en el cas de municipis amb població inferior a 5.000 habitants, per la qual cosa, la disminució de 295 m2 de zona verda, que passen a ser dotació pública de viari, no compromet el compliment de l'estàndard esmentat. A més, la modificació no planteja augments d'edificabilitat ni d'aprofitament lucratiu privat, per la qual cosa no s'han de complir les exigències establertes en els articles 55.3 i 19 de la LRAU.
  
En conseqüència, sembla justificat per a l'interès públic la reducció que es projecta de la superfície de la zona verda de què es tracta en un municipi de caràcter rural, per la major racionalitat que la modificació pretén donar al sistema viari i al futur desenvolupament o creixement, si escau, del nucli urbà de Lucena del Cid.
  
Tercer
  
El conseller d'Obres Públiques, Urbanisme i Transports és competent per a aprovar definitivament aquest expedient, en virtut del que estableix l'article 39.1 de la LRAU en relació amb el 6.d) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.
  
Vistos els preceptes legals esmentats i la resta de normativa aplicable, d'acord amb el Consell Jurídic Consultiu, resolc:
  
Aprovar definitivament la modificació puntual núm. 1 de la revisió de les Normes Subsidiàries de Planejament Municipal de Lucena del Cid.
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra aquesta resolució, que exhaureix la via administrativa, es podrà interposar un recurs contenciós administratiu, davant de la sala contenciosa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquesta. Per a la interposició d'aquest recurs serà requisit imprescindible que, prèviament, el recurrent en comunique a aquest òrgan la interposició, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga interposar qualsevol altre recurs que considere oportú.
  
València, 2 de març de 1998.- El conseller d'Obres Públiques, Urbanisme i Transports: Luis Fernando Cartagena Travesedo.